
A magánszféra és a közszféra humánerőforrás menedzsment gyakorlata közötti hasonlóságok és különbségek Közép-Európában a nyugat-európai gyakorlathoz viszonyítva

A dolgozat a humánerőforrás-menedzsment (HRM) területét érinti, a magánszféra és a közszféra HRM praktikáit vizsgálja. Ismerteti az aktuális szakirodalmat a témában, majd bemutatja a CRANET-et, mint adatforrást. Bemutatja a rendelkezésre álló mintanagyságokat s a vizsgált térségeket: Közép-Európát (KE) és Nyugat-Európát (NYE) – a vizsgált országokkal együtt. Azokat a térségekhez sorolható országokat veszi górcső alá a kutatás, amelyek mind a 2004-es, mind a 2008-as rendelkezésre álló CRANET adatbázis részei, konkrétan a KE országok közül Bulgáriát, Csehországot, Magyarországot, Szlovákiát és Szlovéniát, a NYE országok közül Ausztriát, Belgiumot, Dániát, az Egyesült Királyságot, Franciaországot, Németországot és Svájcot. A szerző hipotéziseket fogalmaz meg, majd a CRANET adataira alapozva új mutatószámokat – a HRIS használat mutatót és az egy HR-esre jutó alkalmazottak száma mutatót – definiál, számol ki, majd ezek alapján értékeli a felállított hipotéziseket. Mindkét vizsgált térségről elmondható, hogy a közszférájuk és magánszférájuk HRM gyakorlata a vizsgált időszakban konvergál egymáshoz, a két térség, illetve a közép-európai államok Nyugat-Európához való konvergálásáról szóló hipotézist a szerző kutatásai nem támasztották alá.



